Avainsanat

Tiivistelmä



Avainsanat

1. Sosiaalipolitiikka — Jäsenvaltioiden lainsäädännön lähentäminen — Yrityksen luovutus — Työntekijöiden oikeuksien turvaaminen — Direktiivi 77/187/ETY — Direktiivin 3 artiklassa tarkoitetut oikeudet ja velvollisuudet — Irtisanomiseen tai työnantajan kanssa sovittuun varhaiseläkkeelle siirtymiseen liittyvät oikeudet kuuluvat mainittujen oikeuksien alaan — (Neuvoston direktiivin 77/187/ETY 3 artiklan 1 kohta)

2. Sosiaalipolitiikka — Jäsenvaltioiden lainsäädännön lähentäminen — Yrityksen luovutus — Työntekijöiden oikeuksien turvaaminen — Direktiivi 77/187/ETY — Poikkeukset — Yhtiön tai yhtä useamman yhtiön yhteiset lisäeläkejärjestelmät — Vanhuusetuudet — Käsite — Lisäeläkejärjestelmän mukaiset varhaiseläkkeet ja etuudet, joilla pyritään parantamaan tällaista eläkettä, eivät ole vanhuusetuuksia — (Neuvoston direktiivin 77/187/ETY 3 artiklan 3 kohta)

3. Sosiaalipolitiikka — Jäsenvaltioiden lainsäädännön lähentäminen — Yrityksen luovutus — Työntekijöiden oikeuksien turvaaminen — Direktiivi 77/187/ETY — Työntekijän irtisanomisen ajankohtana voimassaolevien velvollisuuksien siirtyminen — Edellytykset ja rajoitukset — Velvollisuudet, jotka johtuvat viranomaistoimista tai pannaan täytäntöön viranomaistoimin — Vaikutuksettomuus — (Neuvoston direktiivin 77/187/ETY 3 artikla)

4. Sosiaalipolitiikka — Jäsenvaltioiden lainsäädännön lähentäminen — Yrityksen luovutus — Työntekijöiden oikeuksien turvaaminen — Direktiivi 77/187/ETY — Varhaiseläkettä koskevia epäedullisempia ehtoja ei voida sallia työntekijöiden suostumuksen perusteella — Poikkeus — Sellaiseen kollektiiviseen sopimukseen perustuvat edullisemmat ehdot, jota ei enää voida soveltaa — (Neuvoston direktiivin 77/187/ETY 3 artikla)

5. Sosiaalipolitiikka — Jäsenvaltioiden lainsäädännön lähentäminen — Yrityksen luovutus — Työntekijöiden oikeuksien turvaaminen — Direktiivi 77/187/ETY — Direktiivin 3 artiklassa asetettujen pakottavien velvollisuuksien vastaisesti tarjotut varhaiseläkettä koskevat epäedullisemmat ehdot — Luovutuksensaajan korvausvelvollisuus — (Neuvoston direktiivin 77/187/ETY 3 artikla)

Tiivistelmä

1. Irtisanomiseen tai työnantajan kanssa sovittuun varhaiseläkkeelle siirtymiseen liittyvät oikeudet kuuluvat työntekijöiden oikeuksien turvaamista yrityksen tai liikkeen taikka liiketoiminnan osan luovutuksen yhteydessä koskevan jäsenvaltioiden lainsäädännön lähentämisestä annetun direktiivin 77/187/ETY 3 artiklan 1 kohdassa olevan määritelmän " oikeudet ja velvollisuudet" soveltamisalaan.

ks. 30 kohta ja tuomiolauselman 1 kohta

2. Varhaiseläkkeet sekä etuudet, joilla pyritään parantamaan tällaisen eläkkeen ehtoja, jotka suoritetaan työnantajan ja työntekijän sopimukseen perustuvan varhaiseläkkeelle jäämisen yhteydessä tietyn iän saavuttaneille työntekijöille, eivät ole työntekijöiden oikeuksien turvaamista yrityksen tai liikkeen taikka liiketoiminnan osan luovutuksen yhteydessä koskevan jäsenvaltioiden lainsäädännön lähentämisestä annetun direktiivin 77/187/ETY 3 artiklan 3 kohdassa tarkoitettuja yhtiön tai yhtä useamman yhtiön yhteisten lisäeläkejärjestelmien mukaisia vanhuus- tai työkyvyttömyysetuuksia taikka jälkeenjääneiden etuuksia.

ks. 35 kohta ja tuomiolauselman 2 kohta

3. Työntekijöiden oikeuksien turvaamista yrityksen tai liikkeen taikka liiketoiminnan osan luovutuksen yhteydessä koskevan jäsenvaltioiden lainsäädännön lähentämisestä annetun direktiivin 77/187/ETY 3 artiklaa on tulkittava siten, että tällaisen varhaiseläkkeen myöntämiseen liittyvät velvollisuudet, jotka perustuvat työsopimukseen, työsuhteeseen tai luovuttajaa asianomaisten työntekijöiden osalta sitovaan kollektiiviseen sopimukseen, siirtyvät luovutuksensaajalle kyseisessä artiklassa määriteltyjen edellytysten ja rajoitusten mukaisesti riippumatta siitä, johtuvatko nämä velvollisuudet julkisen vallan toimista tai pannaanko ne täytäntöön julkisen vallan toimin, sekä riippumatta niiden täytäntöönpanossa noudatettavista käytännön menettelytavoista.

ks. 35 kohta ja tuomiolauselman 2 kohta

4. Työntekijöiden oikeuksien turvaamista yrityksen tai liikkeen taikka liiketoiminnan osan luovutuksen yhteydessä koskevan jäsenvaltioiden lainsäädännön lähentämisestä annetun direktiivin 77/187/ETY 3 artiklan vastaista on se, että luovutuksensaaja tarjoaa luovutetun yksikön työntekijöille varhaiseläkettä koskevia ehtoja, jotka ovat epäedullisemmat kuin mitä luovuttaja sovelsi heihin, ja että kyseiset työntekijät suostuvat mainittuihin ehtoihin, silloin kun kyseiset ehdot on puhtaasti ainoastaan yhdenmukaistettu sellaisten ehtojen kanssa, joita luovutuksensaajan muihin työntekijöihin sovellettiin luovutushetkellä, paitsi jos luovuttajan aiemmin soveltamat edullisemmat ehdot perustuivat kollektiiviseen sopimukseen, joka ei lain perusteella enää ole sovellettavissa luovutetun yksikön työntekijöihin ottaen huomioon mainitun 3 artiklan 2 kohdassa täsmennetyt edellytykset.

ks. 48 kohta ja tuomiolauselman 3 kohta

5. Kun luovutuksensaaja on työntekijöiden oikeuksien turvaamista yrityksen tai liikkeen taikka liiketoiminnan osan luovutuksen yhteydessä koskevan jäsenvaltioiden lainsäädännön lähentämisestä annetun direktiivin 77/187/ETY 3 artiklassa asetettujen pakottavien velvollisuuksien vastaisesti tarjonnut luovutetun yksikön työntekijöille varhaiseläkettä, joka on ehdoiltaan epäedullisempi kuin se varhaiseläke, jonka he olisivat voineet saada työsuhteessaan luovuttajan kanssa, ja kun kyseiset työntekijät ovat suostuneet tällaiseen varhaiseläkkeeseen, luovutuksensaajan on myönnettävä heille tarvittavat korvaukset, jotta päästäisiin sellaisiin varhaiseläkettä koskeviin ehtoihin, joita sovellettiin mainitussa suhteessa luovuttajan kanssa.

ks. 54 kohta ja tuomiolauselman 4 kohta